Diari Oficial de la Generalitat Valenciana


Sumari del DOGV 5812, del 23-07-2008 (2008/9054)

RESOLUCIÓ de 12 de juny de 2008, de la consellera de Cultura i Esport, per la qual es crea la Comissió de Valoració Documental per als municipis de la Comunitat Valenciana, depenent de la Junta Qualificadora de Documents Administratius, i se'n nomenen els membres.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2008/07/12/(1)/dof/vci/html**

### Dades del document

Número de DOGV
:   5812

Data del DOGV
:   23-07-2008

Secció del DOGV
:   I. DISPOSICIONS GENERALS

Número del document
:   2008/9054


Data del document
:   12-07-2008

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Comissió de Valoració Documental Per Als Municipis de la Comunitat Valenciana
    * legislació
    * administració local
    * reglament intern
    * arxiu

RESOLUCIÓ de 12 de juny de 2008, de la consellera de Cultura i Esport, per la qual es crea la Comissió de Valoració Documental per als municipis de la Comunitat Valenciana, depenent de la Junta Qualificadora de Documents Administratius, i se'n nomenen els membres. [2008/9054]  
L'article 84 de la Llei 4/1998, d'11 de juny, de la Generalitat Valenciana, de Patrimoni Cultural Valencià, preveu que una vegada ha transcorregut el període de vigència administrativa, els organismes que han produït o rebut documentació puguen eliminar-la, amb valoració prèvia, a fi de conservar permanentment només aquells documents que tinguen interés per a la informació i la investigació.   
Aquesta mateixa Llei, en l'article 85, crea la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, utilització i inutilitat administrativa dels documents i la seua integració o exclusió en els arxius.  
Posteriorment, l'article 11 de la Llei 3/2005, de 15 de juny, de la Generalitat, d'Arxius, estableix la composició i les funcions principals de la Junta Qualificadora de Documents Administratius, que són, entre altres, l'estudi de les taules de valoració documental que es presenten per emetre un dictamen preceptiu i vinculant en què es propose la conservació permanent de la documentació i l'ingrés en els arxius històrics, o bé l'eliminació per la inutilitat administrativa i cultural. També es preveu que per a l'elaboració de les taules de valoració documental es podran crear les comissions de Valoració Documental que es consideren necessàries.  
Les previsions anteriors s'han desplegat per mitjà del Decret 189/2005, de 2 de desembre, del Consell de la Generalitat, que regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics, on, en l'article 13, preveu que les comissions de les entitats de l'administració local, universitats públiques i altres entitats i institucions públiques de la Comunitat Valenciana s'encarregaran d'elaborar les propostes de les taules de valoració documental dels documents generats o reunits en l'exercici de les funcions públiques que tinguen encomanades.  
Aquest mateix article també determina que les comissions de Valoració Documental es crearan mitjançant una resolució de la persona titular del departament corresponent i estaran formades per un màxim de cinc membres, un dels quals haurà de ser obligatòriament un arxiver. Però l'article 36 de la Llei 3/2005, de 15 de juny, de la Generalitat, d'Arxius, estableix que només les diputacions provincials i els ajuntaments de municipis amb més de 10.000 habitants estan obligats a tenir un servici d'arxiu propi i dotat de personal arxiver.  
Per tot això, passat el termini màxim que la disposició addicional segona del Decret 189/2005 determina per a la constitució de les comissions de Valoració Documental per als municipis de la Comunitat Valenciana que no han creat les seues comissions de Valoració Documental, i amb la finalitat de no excloure-les del procés de valoració documental, esdevé necessari constituir una Comissió de Valoració Documental per a les citades entitats, depenent de la Junta Qualificadora de Documents Administratius, en els termes que recull aquesta resolució, per la qual cosa resolc:  
Primer  
Es crea la Comissió de Valoració Documental per als municipis de la Comunitat Valenciana, depenent de la Junta Qualificadora de Documents Administratius, com a òrgan col·legiat de caràcter tècnic, sense perjudici que els municipis de la Comunitat Valenciana a què fa referència l'article 13.4 creen en un futur les seues pròpies comissions de Valoració Documental. La Comissió de Valoració Documental per als municipis de la Comunitat Valenciana com a òrgan col·legiat s'ajustarà al dispost en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Segon  
La funció de la Comissió de Valoració Documental per als municipis de la Comunitat Valenciana és donar suport a les esmentades institucions, tot prioritzant els municipis de menys de 10.000 habitants, per a l'elaboració de les propostes de les taules de valoració documental, referents als documents i a les sèries documentals generats pels municipis de la Comunitat Valenciana que no tinguen constituïda una comissió de Valoració Documental, per a presentar-les a la Junta Qualificadora de Documents Administratius.   
La Comissió de Valoració Documental elaborarà les propostes de les taules de valoració documental dels documents i les sèries documentals generats pels municipis de la Comunitat Valenciana per iniciativa pròpia o a proposta de les entitats responsables de les sèries documentals.   
Tercer  
La Comissió de Valoració Documental per als municipis de la Comunitat Valenciana estarà formada per:   
a) President: el titular del centre directiu competent en matèria d'arxius o un funcionari del centre directiu competent en matèria d'arxius, designat pel titular.   
b) Vicepresident: un funcionari d'administració especial d'arxius de l'administració municipal, grups A o B, proposat pel titular.  
c) Secretari: un funcionari del centre directiu competent en matèria d'arxius, proposat pel titular.  
d) Vocal: un funcionari d'administració especial d'arxius de l'administració municipal, grups A o B, proposat pel titular.  
e) Vocal: un funcionari d'administració especial d'arxius de l'administració municipal, grups A o B, proposat pel titular.  
La Comissió podrà convocar els assessors en qüestions jurídiques, administratives, tècniques i històriques que crega convenient, amb veu però sense vot, d'acord amb les sèries documentals que s'hagen de valorar, tal com disposa l'article 13.3 del Decret 189/2005, de 2 de desembre, del Consell.  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació;  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des l'endemà de la publicació.  
València, 12 de juny de 2008.- La consellera de Cultura i Esport: Trinidad María Miró Mira.


Còpia Permalink ELI